Toshkentda Milliy axborot-kutubxona haftaligi o‘z ishini boshladi

Avval xabar berganimizdek, Alisher Navoiy nomidagi O‘zbekiston Milliy kutubxonasida “Infolib Uzbekistan – 2013” milliy axborot-kutubxona haftaligi o‘z ishini boshladi. Bu haqda O‘zA xabar bermoqda.

Haftalikning ochilish marosimida deputatlar, turli vazirlik va idoralar vakillari, o‘qituvchilar, ma’naviyat targ‘ibotchilari, o‘quvchi yoshlar, boshqa mamlakatlardan tashrif buyurgan kutubxona ishi mutaxassislari ishtirok etdi.

Haftalikning tashkilotchilar tomonidan “Ochiq eshiklar kuni” deb e’lon qilingan birinchi kunida “Axborot-kutubxona faoliyatining me’yoriy-huquqiy asoslarini yanada rivojlantirish” mavzusida davra suhbati o‘tkazildi. Mamlakatimizning boshqa hududlari bilan teleko‘prik shaklida o‘tgan tadbirda sohaning me’yoriy-huquqiy bazasini mustahkamlashni yanada rivojlantirish masalalari muhokama etildi.

Davra suhbatida “Axborot-kutubxona faoliyati to‘g‘risida”gi qonunni amalga oshirish, “Nashrlarning majburiy nusxasi to‘g‘risida”gi qonun loyihasini ishlab chiqish muhimligi, elektron va bosma kitoblar bozori sharoitida axborot-kutubxona muassasalarining bugungi ahvoli va rivojlanish istiqboli kabi masalalar ko‘rib chiqildi.

“Infolib Uzbekistan –2013” haftaligining dastlabki kunida nodir nashr va qo‘lyozmalarni konservatsiya hamda restavratsiya qilishga bag‘ishlangan seminar, ijodiy uchrashuvlar, taqdimotlar, ekskursiyalar va boshqa tadbirlar bo‘lib o‘tdi.

Eslatib o‘tamiz, bu yilgi haftalik 28-oktabrdan 1-noyabrga qadar davom etadi.
Foto © facebook.com/alexander.suchkov.9